শ্বশুরবাড়ি থেকে বাড়ি ফেরার পথে পুরান ঢাকার বেচারাম দেউরীতে একদিন হঠাৎ চোখে পড়ল একটা দোকানের সাইনবোর্ড–‘মক্কা মেটাল ইন্ডাস্ট্রি প্রাইভেট লিমিটেড’। পড়তে গিয়ে একটু খটকা লাগল, ‘মক্কা’ কেন? ভাবতে শুরু করলাম, সেই পবিত্র নগরীতে কী কী ধাতুর খনিজ পাওয়া যায়। ভাবনা কিছুদূর এগুতেই মায়াবী পর্দা দুলে উঠল যেন। ভেসে এল দমকা হাওয়ার মতো এই শহরের কয়েকটা পাবলিক বাসের নাম–‘জাবালে নূর’, ‘ছালছাবিল’, ‘মনজিল’। ‘হেরা’ নামের একটা গাইড বইও সম্ভবত একবার খুঁজে পেয়েছিলাম ফুটপাতে। বাড়ি ফিরে, আশ্চর্যজনকভাবে, ট্যাক্সিভাড়া দিতে গিয়ে টাকার গায়ে মসজিদের ছবি দেখে আমার জ্ঞানচক্ষু খুলে গেল।